Vetrák, Milan, poslanec NR SR (2023-06-22):
Ďakujem pekne za slovo, pán predsedajúci. Ja teda plynule nadviažem na môjho predrečníka pána spravodajcu, aby som to spresnil, o čo ide. To hlasovanie o tomto bode programu malo byť po tlači 1666 a vysvetlím prečo. Tlač 1666 je plán obnovy a k plánu obnovy plánujem predložiť pozmeňujúci návrh, ktorý sa týka katastra nehnuteľností a jeho financovania z plánu obnovy, a s katastrom nehnuteľností, s jeho elektronizáciou, súvisí potom aj úprava správnych poplatkov k tomuto katastru, a to bude pozmeňujúci návrh, ktorý dávam zase k tomuto návrhu zákona. A keď to bolo pôvodne radené na schôdzi, že najprv pôjde plán obnovy a potom pôjde premena obchodných spoločností, tak všetko sedelo. Až potom tu niekto prišiel s nejakým invenčným nápadom že to prehodiť opačne a tiež sa týmto komplikujú veci. Ja rozumiem, že sú tam nejaké dôvody, ale tým sa situácia tiež skomplikovala. Čiže najskôr musíme, nemá zmysel hlasovať o pozmeňovacom návrhu k tomuto návrhu zákona o správnych poplatkoch katastru, keď ešte nevieme, či kataster prejde ako pozmeňujúci návrh k návrhu o pláne obnovy. Čiže preto musíme najprv hlasovať o pláne obnovy a potom k pozmeňujúcom návrhu ku katastru, čiže tlač 1666, a potom môžme hlasovať o tlači 1557. To na vysvetlenie. To chceme požiadať pána spravodajcu, aby tak dal hlasovať. Čiže nebude to, podľa mňa to už bude tento týždeň, lebo plán obnovy ide v poradí po tých zdravotných nekonečných poisťovniach, siedmy v poradí. Čiže to podľa mňa v tento týždeň vyjde. Čiže bude sa hlasovať no možno zajtra o piatej, možno potom v utorok o jedenástej, ale aby to išlo po sebe. No a teraz teda ešte k niektorých veciam, ktoré tu odzneli. Bolo by dobré, samozrejme je to aj nevyhnutné, aby pani ministerka potom na chvíľu vystúpila tiež, aby prešla tie pozmeňujúce návrhy, lebo teda s výnimkou toho pozmeňujúceho návrhu pána Kyselicu, ktorý bol čisto legislatívno-technický a ku ktorému nejaké vyjadrenie netreba, tak všetky ti ostatné návrh sa tematicky nejakým spôsobom priamo netýkajú tej novely, ale tým, že sú tie články zákonov v tom balíku otvorené, tak vo všetkých prípadoch ide o rozširujúci návrh, ktorý síce tematický je iný, ale je to rozširujúci návrh, lebo náš rokovací poriadok je v tomto benevolentný a hovorí, že rozširujúce návrhy sa dajú predkladať, alebo rozširovať návrh zákona možno bez ohľadu na to, či je to tematicky súvisiace alebo nesúvisiace. Boli tu zároveň aj také výzvy, že či keď neprejde niektorý z tých pozmeňujúcich návrhov, tak či podporíme, nepodporíme. No ja poviem takto, že my sme k niektorému z tých zákonov, pani ministerka dobre vie, pricapli asi 20 strán pozmeňujúci návrh na výbore ústavnoprávnom, pani Kolíková to, myslím, spravila, asi 20-stranový pozmeňovák k insolvenčnému registru. To je niečo, čo neprešlo pred dvomi mesiacmi, teda aby sme boli, mali v tom jasno, a ideme zachraňovať insolvenčný register. No ja som jasne hovoril od začiatku, že keď ideme zachraňovať insolvenčný register a tak strašne na tom záleží SaS, ale však my sme tiež za, lebo je to tiež plán obnovy, tak chceme zachraňovať aj ten kataster, ktorý pred mesiacom neprešiel o jeden hlas, a to je tiež plán obnovy. A jednoducho v prípade, že sa tu niekto rozhodne nezachraňovať kataster, tak my nebudeme zachraňovať zákon o premene obchodných spoločností. To hovorím dopredu na rovinu a tak to bolo od začiatku komunikované. Takže prosím tých, ktorí sa rozhodnú nezachraňovať kataster, tak nebudeme zachraňovať ani insolvenčný register, ani premeny obchodných spoločností, aspoň za OĽANO, teraz hovorím za poslanecký klub, lebo som toho gestorom. Čiže toto aby bolo jasne povedané, aby všetci vedeli, na čom sme z našej strany. A pokiaľ ide o ten pozmeňujúci návrh, tak teda toľko k rozprave, nechcem to naťahovať, máme tu ešte veľa návrhov zákonov pred sebou a teda už končím svoje vystúpenie v rámci rozpravy a idem prečítať ten pozmeňujúci návrh, ktorý sa týka tejto tlače. Čiže doplňujúci návrh poslanca Národnej rady Slovenskej republiky Milana Vetráka k vládnemu návrhu zákona o premenách obchodných spoločností a družstiev a o zmene a doplnení niektorých zákonov, je to tlač 1557. Vládny návrh zákona o premenách obchodných spoločností a družstiev a o zmene a doplnení niektorých zákonov sa dopĺňa takto: V čl. VI sa pred doterajší text vkladajú dva nové body, ktoré znejú: „1. V sadzobníku správnych poplatkov v I. časti Všeobecná správa Položka 11 znie: „Položka 11 a) Návrh na začatie konania o povolení vkladu práva k nehnuteľnosti do katastra nehnuteľností podaný v listinnej podobe alebo v elektronickej podobe prostredníctvom elektronickej podateľne ústredného portálu verejnej správy................................................................................ 66 eur b) Návrh na začatie konania o povolení vkladu práva k nehnuteľnosti do katastra nehnuteľností podaný prostredníctvom elektronického formulára elektronickej služby katastra nehnuteľností..................................................................... 33 eur c) Návrh na začatie konania o povolení vkladu práva k nehnuteľnosti do katastra nehnuteľností, ak účastník konania pri doručení návrhu na vklad do katastra nehnuteľností žiada rozhodnúť o vklade urýchlene do 15 dní a návrh bol podaný v listinnej podobne alebo v elektronickej podobe prostredníctvom elektronickej podateľne ústredného portálu verejnej správy.............................................................................. 266 eur d) Návrh na začatie konania o povolení vkladu... koľko to bude? Mám to asi dve, tri strany skoro. (Reakcia z pléna.) Tých bodiek, máš to písomne roz..., tam si to môžeš zobrať, ale neruš ma, lebo to niekto označí, že to nečítam ten pozmeňovák, prosím ťa. d) Návrh na začatie konania o povolení vkladu práva k nehnuteľnosti do katastra nehnuteľností podaný elektronicky prostredníctvom elektronického formulára elektronickej služby katastra nehnuteľností a účastník konania pri doručení návrhu na vklad do katastra nehnuteľností žiada rozhodnúť o vklade urýchlene do 15 dní.................................................................................... 133 eur Oslobodenie 1. Od poplatkov podľa tejto položky sú oslobodené obce a vyššie územné celky, ak návrh na začatie konania o povolení vkladu práva k nehnuteľnosti do katastra nehnuteľností podávajú v súvislosti s usporiadaním vlastníckych práv k nehnuteľnostiam, ktoré prešli do ich pôsobnosti podľa osobitných predpisov alebo v súvislosti s majetkovou prípravou stavieb. Od poplatkov podľa tejto položky sú oslobodení aj Slovenský pozemkový fond a správca lesných pozemkov vo vlastníctve štátu, ak ide o úkony spojené s konaním o pozemkových úpravách. 2. Od poplatkov podľa tejto položky je oslobodená Slovenská správa ciest a Národná diaľničná spoločnosť, a. s., ak žiadajú o vykonanie týchto spoplatňovaných úkonov na účely usporiadania vlastníckych práv k pozemkom pod pozemnými komunikáciami – diaľnicami a cestami prvej triedy. 3. Od poplatkov podľa tejto položky je oslobodený Slovenský vodohospodársky podnik, štátny podnik, ak žiada o vykonanie týchto spoplatňovaných úkonov na účely usporiadania vlastníckych práv k pozemkom pod vodnými stavbami. Splnomocnenie 1. Ak správny orgán v skrátenom termíne o vklade práva k nehnuteľnosti do katastra nehnuteľností nerozhodne, rozhodne o vrátení rozdielu medzi poplatkom zaplateným podľa písmena c) tejto položky za urýchlené rozhodnutie o návrhu na vklad a poplatkom určeným podľa písmena a) tejto položky. 2. Ak správny orgán v skrátenom termíne o vklade práva k nehnuteľnosti do katastra nehnuteľností nerozhodne, rozhodne o vrátení rozdielu medzi poplatkom zaplateným podľa písmena d) tejto položky za urýchlené rozhodnutie o návrhu na vklad a poplatkom určeným podľa písmena b) tejto položky. 3. Ak sa konanie zastavilo podľa § 31b zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov alebo návrh na vklad bol zamietnutý podľa § 31 ods. 3 zákona Národnej rady Slovenskej republiky č. 162/1995 z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov, poplatok sa nevracia. 4. Ak sa konanie prerušilo podľa § 31a zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov, lehota prestáva plynúť dňom vydania rozhodnutia o prerušení konania. Poznámka 1. Ak sú predmetom návrhu na vklad do katastra nehnuteľností právne vzťahy z viacerých druhov právnych úkonov, poplatok sa vyberie za každý právny úkon osobitne podľa tejto položky. 2. Sadzba poplatku podľa tejto položky sa neznižuje podľa § 6 ods. 2.“ Aha, ešte tu máme. Bod 2 tohto pozmeňujúceho návrhu. 2. Za položku 11 sa vkladá Položka 11a, ktorá znie: „Položka 11a Prešetrovanie údajov katastra.................................... 50 eur Oslobodenie Od poplatku podľa tejto položky je oslobodený vyhotoviteľ vybraných geodetických a kartografických činností, ak podáva podnet na prešetrenie údajov katastra, ktoré majú slúžiť ako podklad na vyhotovenie geometrického plánu, po preukázaní zmluvného vzťahu medzi ním a osobou, ktorej práva sú údajmi katastra dotknuté.“.“ Na záver, doterajší text čl. VI. sa označuje ako bod 3. Tieto body nadobúdajú účinnosť 1. januára 2024, čo sa premietne aj do ustanovenia o nadobudnutí účinnosti zákona. Len na záver dodám, že tento pozmeňujúci návrh bol konzultovaný s ministerstvom spravodlivosti, bol v úzkej súčinnosti s úradom katastra, kartografie a geodézie pripravený, čiže nie je to nejaký proste výstrelok, je to dlhodobo pripravovaná vec, ministerstvo o tom vie, počkám na vyjadrenie... (Prerušenie vystúpenia predsedajúcim.)